R. Bauer, poslanec: (2008-10-23):
Dnes nevieme, kde tento postojový nesúhlas strany Smer s podstatou dôchodkovej reformy José Pineru, ktorou je ekonomická sloboda jednotlivca, skončí, či sa vláda Roberta Fica nebude až zbližovať s argentínskym riešením, t. j. snahou o úplné zrušenie druhého piliera v budúcnosti. Otvorenie druhého piliera už druhýkrát v krátkom čase a zmena podmienok sporenia na osobných dôchodkových účtoch vedie, samozrejme, k oslabovaniu celého systému a vytváraniu napätia a neistoty v našej krajine. A porovnávanie situácie sporiteľov v druhom pilieri so situáciou na Islande, ako aj kolegovia už tu niektorí predo mnou hovorili, je hrubou demagógiou a strašením s jediným cieľom vyhnať čo najviac ľudí z druhého piliera. Pravdou je, že globálna finančná kríza a najmä nepriaznivý demografický vývoj si žiada prehodnotiť opäť aj východiská a faktory, ktoré sú dôležité pre posudzovanie dôchodkového systému a systému osobných dôchodkových účtov. Trojpilierový dôchodkový systém je určite lepšie riešenie ako jednopilierový priebežný systém, ale treba povedať, že zavedenie druhého a tretieho piliera má aj tieto dopady. Zavádza čistú zásluhovosť a nerieši solidaritu, nemá žiaden vplyv na demografický vývoj, má irelevantný vzťah k rodine, resp. môže tak trochu aj oslabovať rodinu. Ak sa pozrieme na existujúce prognózy demografického vývoja publikované na internete, nie v Novom čase, vidíme, že vývoj na Slovensku je vysoko nepriaznivý nielen vďaka starnutiu obyvateľstva, pani ministerka, ale aj vďaka tomu, že sa rodí málo detí. Dnešná plodnosť je veľmi nízka len cca 1,3 detí na jednu ženu. Na ilustráciu demografického vývoja mi dovoľte len jeden ukazovateľ – Index ekonomickej závislosti starších ľudí, ktorý, keď definujeme ako   podiel 65 a viacročných a osôb 18 až 64-ročných, tak tento podiel bol v roku 2005 0,17.  V roku 2025 bude už 0,37 a v roku 2050 bude 0,56. To znamená, že kým v roku 2005 na jedného dôchodcu pripadalo 5,6 ľudí v produktívnom veku, v roku 2025 to bude iba 2,7 ľudí a v roku 2050 iba 1,8 ľudí. Ak sa nezmení výška odvodov, mali by dnešní päťdesiatnici počítať iba s polovičnými dôchodkami, ako majú dnešní dôchodcovia, aj pri úplnom zrušení druhého a tretieho piliera. Pre úplnosť načim povedať, že čísla pre rok 2025 sú viac-menej isté, lebo všetci tí, ktorí v roku 2025 budú mať 18 rokov, sú už narodení, kým pre rok 2050 sú to čísla hypotetické, lebo pôrodnosť sa ešte môže zmeniť. Súčasný dôchodkový systém sa ukazuje ako nespravodlivý a protipopulačný a ako tvrdia aj viacerí odborníci, môžem menovať napríklad Hizl, Rusnok, Řezníček, Kulhavý v Čechách alebo Pásztor na Slovensku, nespravodlivý je v tom, že rodičia, ktorí vychovávajú deti a pripravujú pre spoločnosť budúcich ekonomicky aktívnych občanov, znižujú svoj pracovný príjem a tým aj svoj budúci dôchodok. Viacdetní rodičia  teda do prvého piliera prispievajú  viac ako ostatní, no spravidla dostávajú dokonca menej ako ostatní. Bez zveličovania sa dá povedať, že tí, ktorí vychovávajú deti, pracujú na bezdetných, čiže súčasný systém okráda viacdetných rodičov. Súčasný dôchodkový systém je výhodnejší pre tých, ktorí nemajú deti. Inými slovami, súčasný dôchodkový systém je aj protipopulačný, lebo motivuje radšej sporiť ako mať deti. Našťastie nespravodlivosť, ktorú systém v sebe nesie, možno podstatne zredukovať, ale nie tým, že vyháňame ľudí z druhého piliera. Spôsobov je viacero, obmedzím sa na jednoduchší a administratívne nenáročný – systém rodičovských bonusov, ktorý tu už spomínal pán kolega Palko, ktorý my, čo uprednostňujeme konzervatívne hodnoty a dnešná finančná kríza nám dáva za pravdu, navrhujeme už dlhší čas. Základný predpoklad zavedenia rodičovského bonusu je ten, že výchova detí sa počíta ako investícia do prvého piliera, čo sa zohľadňuje nie pri určovaní výšky dôchodku, ale pri určovaní výšky odvodov. Zníženie odvodu, tzv. rodičovský bonus je určené cenou dieťaťa pre dôchodkový systém. Pracujúci, ktorý vychováva deti, má znížené odvody o určitú pevnú čiastku alebo percentá z hrubej mzdy. Toto percento, tento bonus musí byť cítiť, aby to pôsobilo motivačne. Mohlo by to byť napríklad  3 % z hrubej mzdy za každé vyživované dieťa. Pri hrubej mzde 20-tisíc korún je to čisté zníženie odvodov o 486 korún za každé vychovávané dieťa pre každého z jeho rodičov, čo už je citeľný propopulačný podnet. Systém musí, samozrejme, citlivo riešiť aj tých, pán poslanec Madej, ktorí by chceli mať deti, ale ich mať nemôžu, ale mal by byť tvrdší k tým, čo môžu, ale volia a uprednostňujú pohodlnejší spôsob života bez detí, čo je na druhej strane určite aj ochudobnením, ale to tu nebudem rozoberať. Podstata druhého piliera  je v dlhodobom sporení, ktoré by malo vydržať aj veľké otrasy ekonomického vývoja. Čiže keď tu čítate, o koľko tie fondy teraz klesli, tak je to vlastne irelevantné voči dlhodobým časovým radom. Dnešná finančná kríza nie je zlyhaním samotného trhu, ale krízou štátnej regulácie a krízou morálnej, nie tak hovorí ako pán Rupnik, tu bol pred chvíľkou citovaný. Jedným z rozhodujúcich faktorov vzniku dnešnej krízy bolo administratívne  rozhodnutie udelenia nadštandardných právomocí kvázi štátnym americkým agentúram FanyMay a FredyMac, ktoré umožnili vznik nezdravých hypotekárnych úverov a neskorších sofistikovaných finančných produktov z nich odvodených. Vyššia štátna regulácia  nie je liekom na dnešnú krízu, ako to počúvame z úst napríklad francúzskeho prezidenta Sarkozyho. Je to podľa mňa rovnaká chyba, aká sa udiala po hospodárskej kríze koncom 20. rokov minulého storočia. Až neskôr sa vtedy prišlo na to, že keynesovská teória vyšších štátnych investičných intervencií nevedie dlhodobo k zdravému rozvoju krajín. Páni a dámy, súčasný návrh vlády otvoriť druhý pilier je v podstate želaním vlády vytiahnuť od ľudí ich doteraz nasporené úspory na dôchodok v druhom pilieri a hovorí im – nesporte si sami, ale verte, že štát sa o vás postará lepšie, my sa o vás postaráme lepšie. Dokazuje to aj návrh štátneho rozpočtu, ktorý hovorí, že tieto peniaze sa majú spotrebovať v budúcom roku. Tí, ktorí podľahnú takémuto sľubu, že my sa o vás lepšie postaráme, len nám teraz dajte vaše už nasporené peniaze, tí by toto mali vedieť. Mali by vedieť, že bez zvýšenia veku odchodu do dôchodku alebo zvýšenia odvodov štát v budúcnosti nebude mať zdroje na súčasnú úroveň dôchodkov. Pani ministerka, vy viete garantovať, že, povedzme, po roku 2025, keď už nebudete ministerka, a keď už sama priznávate, že budeme už vtedy v demografickej kríze, že po tomto roku vyplatí štát dôstojnú penziu všetkým tým, ktorí sa vzdajú v týchto najbližších mesiacoch svojich úspor v prospech vašej vlády na spotrebu budúci rok? Začnime sa venovať rodine a rodičovskému bonusu, kým nie je neskoro. Na vyháňanie z druhého piliera a ani prisťahovalectvo, ale viacdetné zodpovedné rodiny sú riešením na prichádzajúcu demografickú zimu aj na dlhodobú neudržateľnosť priebežného piliera dôchodkového systému. Dôchodkový systém však musí mať motivačné prvky, ktoré budú umožňovať to, aby mať deti bolo moderné, bolo trendy, bolo sexi a bolo podporované nielen konzervatívnymi  demokratmi a kresťanskými stranami, ale všetkými politickými stranami. Verím, že všetci ste uzrozumení s tým, že konzervatívni demokrati budú hlasovať proti tomuto návrhu. Ďakujem za pozornosť.